བོད་རྗེ་སོ་བཞི་པ་གུང་རུ་གུང་བཙན་ནི། ཡབ་རྒྱལ་པོ་སྲོང་བཙན་སྒམ་པོ་དང༌། ཡུམ་མོང་བཟའ་ཁྲི་ལྕམ་གཉིས་ཀྱི་སྲས་སུ་རབ་བྱུང་མ་ཚུགས་གོང་གི་ས་ཁྱི་ལོ་(སྤྱི་ལོ་༦༣༨)ལོར་ཕོ་བྲང་དམར་པོ་རི་ལ་སྐུ་འཁྲུངས། དགུང་ལོ་བཅུ་གསུམ་པ་ལྕགས་ཁྱི་(སྤྱི་ལོ་༦༥༠)ལོར་ཡབ་ཀྱི་རྒྱལ་སར་འཁོད། སྐུ་གཤེན་ཞང་ཞུང་ཁྱུང་སྐར་བྱས། ལོ་ངོ་ལྔའི་རིང་དུ་རྒྱལ་སྲིད་བསྐྱངས། བཙུན་མོ་འ་ཞ་བཟའ་ཁོ་འཇོ་མང་མོ་རྗེ་ཁབ་ཏུ་བཞེས། རིགས་སྲས་མང་སྲོང་མང་བཙན་སྐུ་འཁྲུངས། དགུང་ལོ་བཅོ་བརྒྱད་པ་རབ་བྱུང་མ་ཚུགས་གོང་གི་ཤིང་ཡོས་(སྤྱི་ལོ་༦༥༥)ལོར་སྐུ་གཤེགས། བང་སོ་དོན་མཁར་མདའ་རུ་བརྩིགས་ཤིང་གྲལ་ནི་གནམ་རི་སྲོང་བཙན་གྱི་གཡོན་ན་ཡོད། འདིའི་མཚན་གཞན་ལ་གུང་སྲོང་གུང་བཙན་དང་གུང་རི་གུང་ཆེན་ཡང་ཟེར། ལོ་རྒྱུས་འགའ་ཞིག་ཏུ་རྒྱལ་པོ་འདི་ཡབ་མ་འདས་པའི་སྔོན་ནས་རྒྱལ་སྲིད་ཅུང་ཟད་བཟུང་ནས་འདས་པར་བཤད་པ་ནི། སྲོང་བཙན་དགུང་ལོ་བརྒྱད་ཅུ་བཞུགས་པའི་ཨུ་ཚུགས་ཀྱིས་བྱས་པ་ཙམ་ཡིན་ནོ། །